ועדת העבודה, הרווחה והבריאות, כנסת 18, פרוטוקול מספר 634, 2012-02-06 10:15

חיים כץ: בוקר טוב.

חיים כץ: היום יום שני בשבוע, י"ג בשבט, 6 לפברואר 2012.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: הנושא הוא הצעת חוק הביטוח הלאומי (תיקון מס' 134) (החזרת תשלומי יתר), התשע"ב-2011.

חיים כץ: הביטוח הלאומי, בבקשה, בהמשך לדיון שהיה.

רועי קרת: בוקר טוב.

רועי קרת: אני רואה שנציגי האוצר לא הגיעו.

רועי קרת: בהמשך לדיון שהיה פה בפעם הקודמת, אנחנו הבאנו את הערת היושב-ראש להכרעת מינהלת המוסד, ואני שלחתי ליועצת המשפטית.

רועי קרת: מינהלת המוסד אישרה את העיקרון הבא שאני תיכף אסקור אותו, בדומה למה שהציע אדוני היושב-ראש.

רועי קרת: בלחץ הזמנים עוד אין לנו נוסח, ומה שאנחנו מראש מבקשים זה שאחר כך - - -

חיים כץ: כן.

חיים כץ: אם זה יאושר, תוכלו לנסח את זה עם היועצת המשפטית של הוועדה ברוח הדברים שיוסכמו.

רועי קרת: ברוח הדברים שיסוכמו.

רועי קרת: בעיקרון, מה שמינהלת המוסד אישרה, ואני מקווה שאדוני היושב-ראש יסכים, זה ההסדר הבא.

רועי קרת: ייכתב בחוק, מה שהיום לא כתוב, שהמוסד מהיום שבו הומצאו לו כל המסמכים הדרושים לצורך החלטה שבאמת מדובר בדמי ביטוח ששולמו ביתר, יהיו לו 12 חודשים להחזיר.

רועי קרת: זאת אומרת, בתוך 12 חודשים.

רועי קרת: הוא יוכל גם להחזיר בפחות.

חיים כץ: אולי שילמו בחסר, או לא שילמו.

רועי קרת: ביתר.

רועי קרת: כל התיקון עוסק על תשלום ביתר שאנחנו מחזירים.

חיים כץ: כן.

רועי קרת: אני אזכיר.

רועי קרת: אנחנו הבאנו לפה תיקון שמדבר על הצמדה.

רועי קרת: אדוני היושב-ראש ביקש גם ריבית.

חיים כץ: נכון.

רועי קרת: מה שאנחנו מציעים הוא כדלקמן.

רועי קרת: ייכתב שיש 12 חודשים מיום שהומצאו המסמכים הדרושים להחזיר את תשלום היתר.

רועי קרת: בתקופה הזאת תשולם הצמדה, מהיום שבו תשלום היתר שולם.

רועי קרת: ואם המוסד לא הספיק בתוך 12 חודשים מה שלהערכתנו לא יקרה, אבל נגיד שיהיו מקרים שבהם המוסד לא הספיק להחזיר תוך 12 חודשים, מהחודש ה-13 ואילך התשלום הזה יישא גם ריבית שנתית של אחוז בנוסף להצמדה.

חיים כץ: מצוין.

חיים כץ: ומה האוצר אומר?

חיים כץ: לפרוטוקול, מי אדוני?

דב בארי: דב בארי, משרד האוצר.

דב בארי: ככל שזה המתווה בסופו של דבר אז זה מוסכם עלינו.

דב בארי: עוד לא ראיתי את הנוסח הסופי.

דב בארי: אבל, אם זה המתווה אז כן.

חיים כץ: מאחר והגעת גם בזמן אז שמעת גם את הדיבורים, אז הכול בסדר.

חיים כץ: כן, גברתי.

יפית מנגל: אני רוצה רק לגלות לוועדה מה פירוש המילים "כל המסמכים", ומה היה עד היום.

יפית מנגל: מעסיק שעמד על זכותו להחזר מלוא הסכומים לפי חישוב שהוא דרש, והביטוח הלאומי היום מחזיר תשלומי יתר משנת 97', כשמעסיק מסכים לחשב את הסכומים דרך המערכת האוטומטית שלדעתי היא בניגוד לחוק, אבל זה כרגע בבית-המשפט, הביטוח הלאומי מסתפק בהצהרה, ואולי בבדיקה של כמה תלושים מדגמיים.

יפית מנגל: מעסיק שעומד על חישוב פרטני לפי הוראות החוק, וגם זה נמצא כרגע בבית המשפט, הביטוח הלאומי טוען שהוא רוצה מסמכים מיום הפגיעה.

יפית מנגל: כלומר, את תשלומי השכר מיום הפגיעה של העובד עד ליום הדרישה.

יפית מנגל: זאת אומרת, זה יכול להיות גם 12 שנה.

יפית מנגל: הדרישה היא על פניה בלתי סבירה, וזאת כדי לחסוך - - -

חיים כץ: מחזירים תשלומים רטרואקטיבית 12 שנה?

יפית מנגל: כן.

חיים כץ: 12 שנה רטרו?

יפית מנגל: כן.

חיים כץ: לא 7 שנים גג?

יפית מנגל: לא, לא - רטרו.

יפית מנגל: הרי הביטוח הלאומי עצר מיוזמתו ובאופן חד-צדדי את החזר תשלומי היתר כבר בשנת 2002.

יפית מנגל: כל מי שביקש החזר, הדרישה שלו נגנזה במשרדי הביטוח הלאומי עד היום, והביטוח הלאומי טען שהוא מעביר את הסוגיה ל - - -

חיים כץ: מי שהגיש בקשה.

חיים כץ: אם התברר לי היום שמשנת 2000 שילמתי תשלומי יתר ואני מגיש תביעה, אני אוכל ללכת על כל התקופה?

חיים כץ: לא.

יפית מנגל: משנת 97' כרגע הביטוח הלאומי מחזיר בפועל, כיוון שהיתה החלטה: אל תדרשו ואל תבקשו.

יפית מנגל: אנחנו מטפלים בסוגיה, נחזיר לכם.

יפית מנגל: יש כאן דרישה שהיא בלתי סבירה.

חיים כץ: מה זה נוגע לחוק הזה בכלל?

יפית מנגל: אני אגיד לך.

יפית מנגל: מה זה המסמכים?

חיים כץ: אני מבין את הראש שלך, ואני יודע לאן את רוצה לקחת אותנו.

חיים כץ: אנחנו לא שם.

חיים כץ: אנחנו באים לפתור בעיה אחת – שמי שמחזירים לו יקבל גם ריבית.

חיים כץ: לא ניגש לדברים אחרים.

חיים כץ: זו הצעת החוק ממשלתית ובזה אנחנו גומרים.

חיים כץ: לא מעניין אותי למה את הולכת לבית משפט.

חיים כץ: כמה שתשפרי בבית משפט – אני אודה לך.

חיים כץ: זה המצב.

יפית מנגל: השאלה היא מה המסמכים הדרושים?

יפית מנגל: פה המוקש.

חיים כץ: בסדר גמור.

חיים כץ: דיברת, נרשם לפרוטוקול.

חיים כץ: את יכולה להשתמש.

חיים כץ: אם כך, אין לנו מה להקריא.

שמרית שקד-גיטלין: קודם כל, יש לנו ההצעה בכחול.

שמרית שקד-גיטלין: למרות שהקראנו אותה, אולי נקריא אותה שוב כדי שיהיה ברור על מה אנחנו מצביעים, פלוס ההחלטה הנוספת.

חיים כץ: מאה אחוז.

חיים כץ: אתם עוברים לניסוחים בעתיד הקרוב מאוד.

רועי קרת: שבוע.

חיים כץ: שבוע, אוקיי.

שמרית שקד-גיטלין: "הצעת חוק הביטוח הלאומי (תיקון מס' 134) (החזרת תשלומי יתר), התשע"ב-2011 תיקון סעיף 362 1.

שמרית שקד-גיטלין: בחוק הביטוח הלאומי [נוסח משולב], התשנ"ה-1995 (להלן – החוק העיקרי)" בסעיף 362(א)(2) הסיפה החל במילים "ואולם לא תשולם" – תימחק.

שמרית שקד-גיטלין: תחילה ותחולה 2.

שמרית שקד-גיטלין: תחילתו של סעיף 362(א)(2) לחוק העיקרי כנוסחו בסעיף 1 לחוק זה, ב-1 בחודש שלאחר פרסומו, והוא יחול על תשלום יתר המוחזר לפי הוראות הסעיף האמור ביום התחילה ואילך.

שמרית שקד-גיטלין: " לגבי ההחלטה הנוספת – בהתאם לדברים שרועי אמר, ובהתאם לדברים שסיכמת, המוסד מהיום שבו הומצאו לו כל המסמכים יצטרך להחזיר בתוך 12 חודשים הצמדה מהיום שבו בוצע תשלום היתר.

שמרית שקד-גיטלין: אם המוסד לא יחזיר תוך 12 חודשים, מהחודש ה-13 זה ריבית שנתית של 1% מעבר להצמדה.

חיים כץ: צמוד פלוס 1.

שמרית שקד-גיטלין: נכון.

שמרית שקד-גיטלין: מה לגבי הוראות התחולה של התיקון הזה, התיקון השני?

חיים כץ: מיידי, מיידי.

רועי קרת: אנחנו מדברים שזה יחול על בקשות להחזר מיום התחילה ואילך.

חיים כץ: כן, כן.

חיים כץ: והתחילה מיידית.

רועי קרת: בסדר.

רועי קרת: זה נותן לנו שנה להתארגן אז נסתפק.

חיים כץ: מי בעד ירים את ידו?

חיים כץ: תודה רבה.

חיים כץ: בעד – פה אחד

חיים כץ: הצעת החוק הממשלתית הזו אושרה בוועדה כהכנה לקריאה השנייה והשלישית, והיא תעלה במליאה אחרי שתנסחו ותגמרו לנסח אותה ברוח הדברים שנאמרו פה לעניין.

חיים כץ: אני מקווה שהמליאה גם תאשר אותה.

חיים כץ: תודה רבה, הישיבה נעולה.